[Levelezéssel kapcsolatos tájékoztató](http://bv.gov.hu/download/1/83/b0000/Levelez%C3%A9ssel%20kapcsolatos%20%C3%A1ltal%C3%A1nos%20szab%C3%A1lyok%20gyula.doc)

A beérkező levelek ellenőrzése rendszerint a küldemény felbontásával történik.

A levél, írásos formában megjelenített, egyedi, személyes jellegű közlést, adatot, információt tartalmazó küldemény, amely postai úton borítékban küldhető. Levélként kezelendő a levelezőlap, a képes levelezőlap és a nyomtatvány is (például: könyv, katalógus, újság, folyóirat). A levelet tartalmazó borítékban fénykép is elhelyezhető. Levélnek minősül a 2000 g súlyhatárt meg nem haladó levélküldemény. Kérjük, hogy levélbe ne küldjenek be íróeszközt, radírt és a fent megadottaktól eltérő tárgyat.

A meghatározottól eltérő tartalommal érkező levélküldemény csomagnak minősül, melyet a fogvatartott soros csomagjának terhére kaphat meg.

A kapcsolattartó adatait csak az érintett írásbeli hozzájárulásával lehet a nyilvántartásban feltüntetni. A hozzájárulás beszerzése érdekében engedélyezett, hogy egy alkalommal levelet írjon az érintett részére. A fogvatartott a kapcsolattartóival saját költségen korlátlan számban és terjedelemben levelezhet, ellenőrzés mellett.

A kapcsolattartónak írt leveleket lezáratlanul kell kiadni a reintegrációs tisztnek, vagy a szociális segédelőadónak a reggeli váltást követően.

Kapcsolattartás kezdeményezésére irányuló levél kiküldhető, amennyiben a címzettre vonatkozóan a rendelkezési jogkör gyakorlójának nincs érvényben korlátozó intézkedése. Ebben az esetben a reintegrációs tiszt a borítékba behelyezi a szükséges számú pecséttel ellátott kapcsolattartói nyilatkozatot.

A hatóságoknak, nemzetközi szervezeteknek, a védőnek küldött levelek tartalmilag nem ellenőrizhetőek, azok lezárva is kiadhatók. A levelezés ellenőrzése szempontjából nemzetközi szervezetnek azon szervezetek minősülnek, amelyek tevékenysége az emberi jogok érvényesülésének a vizsgálatára kiterjed.

A reintegrációs tiszt, vagy a szociális segédelőadó az írt és a kapott leveleket legkésőbb a második munkanapon továbbítja, illetve kézbesíti.

Amennyiben az intézet az általa tartalmilag ellenőrizhető levél tekintetében megállapítja, hogy az az intézet, illetve a fogva tartás biztonságát veszélyeztető adatot, információt, vagy tárgyat tartalmaz, abban az esetben a levelet nem továbbítja, illetve nem kézbesíti. A levél továbbításának, vagy kézbesítésének a megtagadását a fogvatartottal közölni kell. A levelet - kivéve, ha fegyelmi eljárás, vagy büntetőeljárás indítása szükséges - vissza kell adni, illetve a feladónak vissza kell küldeni. A beérkező levél biztonságot nem veszélyeztető részéről a címzett fogvatartott tájékoztatást kap. Amennyiben a levél a fogvatartott birtokában nem tartható, a fogva tartás biztonságára veszélyes tárgyat tartalmaz, és a fogvatartott tudomással bírt annak beküldéséről, ellene fegyelmi eljárást, illetve szükség esetén büntető eljárást fogunk kezdeményezni.

Amennyiben a címzett fogvatartott ideiglenesen távol van (megőrzés, pótnyomozás, büntetés-félbeszakítás, eltávozás) és az intézetbe való visszatérése a levél érkezésétől számított nyolc napon túl várható, akkor a beérkezett levelet az intézet a címzett után küldi.

Ha a címzett végleg másik intézetbe kerül átszállításra, a beérkező levelét szintén utána küldi az intézet. Szabadult fogvatartott levele a feladónak kerül visszaküldésre.

A Békés Megyei Büntetés-végrehajtási Intézet postacíme: B.M. Bv. Int. 5701 Gyula, Pf.: 6. A fogvatartottak részére címzett küldeményekre kérjük feltüntetni az alábbi szöveget: EREDETI CÍMEN KÉZBESÍTENDŐ.

*Kérem szíves együttműködését, hogy a fogvatartottnak szóló iratot a fogvatartottak számára fenntartott postafiók címre, vagy címhelyre „eredeti címen kézbesítendő” felirattal ellátott borítékban szíveskedjenek megküldeni!*